กรมสุขภาพจิต แนะประชาชนใช้ 4 วิธีจัดการความเครียดจากเหตุการณ์ความรุนแรง
นพ.เกียรติภูมิ วงศ์รจิต อธิบดีกรมสุขภาพจิต กล่าวว่า จากเหตุกราดยิงที่ห้างสรรพสินค้าเทอร์มินอล 21 จังหวัดนครราชสีมา เมื่อวันที่ 8 ก.พ.ที่ผ่านมา และยังมีเหตุใช้ปืนในที่สาธารณะตามมา ล่าสุดเหตุยิงในห้างสรรพสินค้าเซ็นจูรี่พลาซ่า กรุงเทพมหานคร เมื่อ18 ก.พ.ที่ผ่านมานั้น ซึ่งเหตุรุนแรงที่เกิดขึ้นในระยะเวลาใกล้กัน อาจทำให้ประชาชนผู้ได้รับข่าวสารหรือผู้ได้รับผลกระทบจากเหตุรุนแรง มีผลกระทบต่อจิตใจ ทำให้เกิดอาการเครียด หวาดกลัว วิตกกังวล นอนไม่หลับ ฝันร้าย ผวาถึงเหตุการณ์ พูดถึงเหตุการณ์ซ้ำๆ         กรมสุขภาพจิตแนะนำ 4 วิธีลดความเครียด จากเหตุการณ์ความรุนแรงที่ประชาชนสามารถทำได้ คือ         1.เมื่อรู้สึกว่า เริ่มมีความเครียด มีอารมณ์ร่วมกับข่าวมากเกินไป ให้ดึงตัวเองออกจากการรับรู้ข้อมูลข่าวสาร เช่น หากิจกรรมอย่างอื่นทำ         2.งดการเข้าไปมีส่วนร่วมกับข่าว ทั้งการแชร์ คอมเมนต์หรือแสดงความเห็นที่รุนแรงเกรี้ยวกราด เนื่องจากจะเป็นการส่งต่อความรุนแรงต่อไป         3.พูดคุยกับคนใกล้ชิด จะช่วยระบายความรู้สึก คลายความทุกข์ในใจ และสร้างความเข้มแข็งทางจิตใจ ให้ก้าวผ่านความยากลำบากไปได้         4.ควรสังเกตอารมณ์ความรู้สึกของตนเอง หากรู้สึกว่าเครียดมากจนรับมือเองไม่ได้ ควรปรึกษาผู้เชี่ยวชาญจากโรงพยาบาลจิตเวชหรือโทรปรึกษาสายด่วนสุขภาพจิต 1323 ได้ตลอด 24 ชั่วโมง